MVP พุ่งกระฉูด 17% นิวไฮในรอบ 4 เดือน รับแผนธุรกิจเด่น-ลุ้นผลงานปีนี้ Turnaround
MVP พุ่งกระฉูด 17% นิวไฮในรอบ 4 เดือน รับแผนธุรกิจเด่น-ลุ้นผลงานปีนี้ Turnaround โดย ณ เวลา 15.29 น. อยู่ที่ระดับ 2.04 บาท บวก 0.30 บาท หรือ 17.24%  ด้วยมูลค่าซื้อขาย 75.46 ล้านบาท
12 มี.ค. 2562

ผู้สื่อข่าวรายงานว่า บริษัท เอ็ม วิชั่น จำกัด (มหาชน) หรือ MVP  ณ เวลา 15.29 น. อยู่ที่ระดับ 2.04 บาท บวก 0.30 บาท หรือ 17.24%  ด้วยมูลค่าซื้อขาย 75.46 ล้านบาท ราคาหุ้นวิ่งแรงในรอบ 4 เดือน โดยนับตั้งแต่หุ้นขึ้นไปทดสอบระดับ 2.44 บาท เมื่อวันที่ 14 พ.ย.61

โดยก่อนหน้านี้ นายโอภาส เฉิดพันธุ์ ประธานเจ้าหน้าที่บริหาร บริษัท เอ็ม วิชั่น จำกัด (มหาชน) หรือ MVP เปิดเผยว่า ผลประกอบการของปี 2561 บริษัทมีรายได้จากการจัดงาน Thailand Mobile Expo อยู่ที่ 119 ล้านบาท ซึ่งถือว่าเป็นทำสถิติสูงสุดตั้งแต่ก่อตั้งกิจการ และบริษัทได้มีการขยายพื้นที่การจัดแสดงงานและขายพื้นที่ดังกล่าวได้เพิ่มขึ้น รวมทั้งยังมีการขายสื่อโฆษณาในบริเวณงานได้เพิ่มขึ้นอีกด้วย
ดังนั้นจากปัจจัยดังกล่าวยังช่วยสนับสนุนให้ธุรกิจหลัก ได้แก่ ธุรกิจการจัดแสดงงานมีรายได้อยู่ที่ 166.80 ล้านบาท เพิ่มขึ้น 15.10 ล้านบาท หรือเพิ่มขึ้น 10%จากปี 2560 ที่มีรายได้จากธุรกิจการจัดแสดงงานอยู่ที่ 157.70 ล้านบาท
นอกจากนี้บริษัทมีการจัดงานกีฬา เช่น 10K Thailand Championship จอมบึงมาราธอน เขาประทับ ช้างเทรล และมีการขยายงานเพื่อให้บริการรถคาราวานเพิ่มขึ้น เช่น งานเทศกาลดนตรีรวมไปถึงการให้บริการรถคาราวานตามสวนผลไม้ต่างๆ โดยในปี 2561มีรถคาราวานให้บริการมากกว่า 70 คัน และบริษัทมีรายได้จากการจัดงานด้านอื่นๆ ให้ครอบคลุมหลากหลายมากขึ้น เช่น งานโครงการเปิดตัวสินค้า งานเลี้ยงเพื่อขอบคุณตัวแทนจำหน่าย การประชุมเชิงปฏิบัติการ เป็นต้น
ขณะที่ในปี 2561 บริษัทมีรายได้จากธุรกิจพาณิชย์อิเล็กทรอนิกส์อยู่ที่ 223.30 ล้านบาท เพิ่มขึ้น 125.80 ล้านบาท หรือเพิ่มขึ้นอยู่ที่ 129% จากปี 2560 มีรายได้จากธุรกิจพาณิชย์อิเล็กทรอนิกส์อยู่ที่ 97.50 ล้านบาทเนื่องจากโครงการจัดจำหน่ายโทรศัพท์มือถือพิเศษโครงการหนึ่งให้แก่ลูกค้ารายหนึ่ง ซึ่งเป็นโครงการใหม่ในเดือนสิงหาคม 2561
อีกทั้งบริษัทมีรายได้จากการให้บริการงานโฆษณาและเอเจนซี่อยู่ที่ 60.30 ล้านบาท เพิ่มขึ้น 25.40 ล้านบาท หรือเพิ่มขึ้น 73% จากปี 2560 มีรายได้จากการให้บริการงานโฆษณาและเอเจนซี่อยู่ที่ 34.90 ล้านบาท เนื่องจากบริษัทมีรายได้เพิ่มขึ้นจากงานโครงการประชาสัมพันธ์ทางการตลาดมูลค่า 14.80 ล้านบาท และโครงการวางแผนการตลาดมูลค่า 16 ล้านบาท เป็นต้น
อย่างไรก็ตามในปี 2561 บริษัทมีผลขาดทุนอยู่ที่ 50.50 ล้านบาท เนื่องจากโครงการจัดจำหน่ายโทรศัพท์มือถือพิเศษ ที่ขณะนี้มีการฟ้องร้องกันโดยทางบริษัทได้ยื่นคำให้การต่อสู้คดี และฟ้องแย้งเรียกค่าเสียหายจากการผิดสัญญากับบริษัทคู่กรณีเป็นจำนวนเงิน 106.3 ล้านบาทรวมดอกเบี้ย โดยในปัจจุบันคดีอยู่ระหว่างการพิจารณาของศาล
สำหรับในปี 2562 บริษัทเชื่อว่าผลประกอบการปี 2562 จะสามารถพลิกกลับมามีกำไรสุทธิได้ เนื่องจากธุรกิจหลักมีอัตราการเติบโตต่อเนื่อง โดยเฉพาะงาน Thailand Mobile Expo ที่ได้ย้ายสถานที่จัดงานมาอยู่ที่ศูนย์นิทรรศการและการประชุม ไบเทค ทำให้บริษัทมีพื้นที่ในการให้เช่าเพิ่มมากขึ้นและทำให้มีพื้นที่ในการขายโฆษณาเพิ่มมากขึ้นอีกด้วย รวมถึงในปีนี้ทางบริษัทไม่มีค่าใช้จ่ายจากการตั้งสำรองกรณีพิเศษอีกแล้ว 